Ilmoitus Kiinan kansantasavallasta, Korean tasavallasta, Malesiasta, Singaporesta ja Thaimaasta peräisin olevien väritelevisiovastaanottimien tuontiin sovellettavien polkumyyntitoimenpiteiden voimassaolon päättymistä koskevan tarkastelun ja välivaiheen tarkastelun vireillepanosta

(2000/C 94/02)

Kiinan kansantasavallasta, Korean tasavallasta, Malesiasta, Singaporesta ja Thaimaasta peräisin olevien väritelevisiovastaanottimien tuontiin sovellettavien polkumyyntitoimenpiteiden voimassaolon lähestyvää päättymistä koskevan ilmoituksen(1) julkaisemisen jälkeen komissio vastaanotti neuvoston asetuksen (EY) N:o 384/96(2), jäljempänä "perusasetus", sellaisena kuin se on muutettuna neuvoston asetuksella (EY) N:o 905/98(3), 11 artiklan 2 kohdan mukaisen pyynnön tarkastella näitä toimenpiteitä uudelleen.

1. Tarkastelua koskeva pyyntö

Pyynnön esitti 22. joulukuuta 1999 Producers Of European Televisions in Co-operation (POETIC), jäljempänä "hakija", edustaen yhteisön tuottajia, joiden tuotanto muodostaa pääosan väritelevisiovastaanottimien tuotannosta yhteisössä.

2. Tuote

Tarkasteltavana ovat väritelevisiovastaanottimet, joiden kuvaruudun läpimitta on suurempi kuin 15,5 senttimetriä, myös samaan ulkokuoreen yhdistetyin radiovastaanottimin ja/tai kelloin, ja jotka luokitellaan tällä hetkellä CN-koodeihin ex 8528 12 52, 8528 12 54, 8528 12 56, 8528 12 58, ex 8528 12 62 ja 8528 12 66. Nämä koodit ovat ainoastaan ohjeellisia.

3. Voimassa olevat toimenpiteet

Tällä hetkellä voimassa olevat toimenpiteet ovat arvon perusteella kannettavat lopulliset polkumyyntitullit, jotka otettiin käyttöön asetusta (EY) N:o 710/95(4) muuttavalla neuvoston asetuksella (EY) N:o 2584/98(5).

4. Toimenpiteiden voimassaolon päättymistä koskevan tarkastelun ja välivaiheen tarkastelun perusteet

Pyyntö perustuu siihen, että toimenpiteiden voimassaolon päättyminen johtaisi todennäköisesti polkumynnin ja yhteisön tuotannonalalle aiheutuneen vahingon jatkumiseen tai toistumiseen eli siihen, että nykyinen vahinkoa aiheuttava polkumyynti jatkuisi tai todennäköisesti alkaisi uudestaan, jos toimenpiteiden annettaisiin raueta.

Hakija on arvioinut normaaliarvot kotimarkkinahintojen tai laskennallisten arvojen perusteella ja verrannut niitä yhteisöön suuntautuvan viennin tosiasiallisiin tai todennäköisiin hintoihin. Kiinan kansantasavallan osalta normaaliarvo on määritetty Puolan, Singaporen ja Turkin hintojen tai laskennallisten arvojen avulla.

Tämän perusteella hakija väittää, että polkumyyntiä esiintyy edelleen merkittävässä määrin tai sitä todennäköisesti esiintyisi, jos toimenpiteiden annettaisiin raueta.

Joistakin kyseisistä maista tuotavien tuotteiden määrien ja hintojen väitetään edelleen aiheuttavan vahinkoa yhteisön tuotannonalalle, ja erityisesti kyseisen tuonnin hinnoilla on ollut kielteisiä vaikutuksia tuotannonalan tilanteeseen.

Lisäksi pyynnössä väitetään, että tilanne pahenee nopeasti, jos toimenpiteiden annetaan raueta. Tuonnin jatkumisen merkittävänä ja vahinkoa aiheuttavin hinnoin väitetään aiheuttavan lisää vahinkoa ja johtavan muun muassa yhteisön tuotannonalan markkinaosuuden pienenemiseen entisestään ja sen taloudellisen tilanteen heikkenemiseen. Lisäksi väitetään, että lisävahingon todennäköisyynttä lisää kyseisten maiden suuri käyttämätön kapasiteetti ja tuotteen tuotantoon liittyvät vaihtelut.

Pyyntöön sisältyy lisäksi tietoja, jotka osoittavat, että asianomaiset markkinat ja tuote itse ovat muuttuneet merkittävästi muutaman viime vuoden aikana. Nämä tiedot ovat yhdessä pyynnössä esitettyjen polkumyyntiä ja vahinkoa koskevien väitteiden kanssa antaneet komissiolle aiheen päätellä, että samalla olisi syytä suorittaa myös perusasetuksen 11 artiklan 3 kohdan mukainen välivaiheen tarkastelu sekä polkumyynnin että vahingon määrittämiseksi.

5. Menettely

Kuultuaan neuvoa-antavaa komiteaa komissio on päättänyt, että on olemassa riittävä näyttö toimenpiteiden voimassaolon päättymistä koskevan tarkastelun ja viran puolesta tehtävän välivaiheen tarkastelun panemiseksi vireille, mistä syystä se panee vireille tutkimuksen perusasetuksen 11 artiklan 2 ja 3 kohdan nojalla.

a) Polkumyyntitutkimusta varten tapahtuva otanta

Koska asianomaisissa maissa on ilmeisen paljon kyseisen tuotteen vientiä harjoittavia tuottajia, komissio voi käyttää otantamenetelmää perusasetuksen 17 artiklan mukaisesti.

Pystyäkseen päättämään otannan tarpeellisuudesta ja voidakseen tarvittaessa valita otoksen komissio kehottaa kaikkia vientiä harjoittavia tuottajia tai niiden edustajia ilmoittautumaan komissiolle ja toimittamaan yrityksestään tai yrityksistään seuraavat tiedot 15 päivän kuluessa tämän ilmoituksen julkaisemispäivästä:

- yrityksen nimi, osoite, sähköpostiosoite, puhelin-, faksi- ja/tai teleksinumerot sekä yhteyshenkilön nimi,

- paikallisena valuuttana ilmaistu liikevaihto ja viety yksikkömäärä yhteisöön vietäviksi myytyjen tuotteiden osalta 1. tammikuuta ja 31. joulukuuta 1999 välisenä aikana,

- paikallisena valuuttana ilmaistu liikevaihto ja myyty yksikömäärä kotimarkkinoilla myytyjen tuotteiden osalta 1. tammikuuta ja 31. joulukuuta 1999 välisenä aikana,

- tarkka kuvaus yrityksen toiminnasta tarkasteltavana olevan tuotteen tuotannon osalta,

- kaikkien sellaisten suoraan tai välillisesti etuyhteydessä olevien yritysten nimet ja tarkkaa kuvaus niiden toiminnasta (eli yritykset, joiden kanssa niillä on yhteistoiminta- tai hyvitysjärjestely), jotka ovat osallisina asianomaisen tuotteen tuotannossa ja/tai myynnissä (vientiä ja/tai kotimarkkinoita varten), mukaan luettuina etuyhteydessä olevat yhteisön tuojat,

- kaikki muut asiaa koskevat tiedot, joista voi olla hyötyä komissiolle otoksen valinnassa,

- tieto siitä, suostuvatko yritykset osallistumaan otokseen, mikä merkitsee myös kyselylomakkeen täyttämistä ja vastauksia koskevan, paikalle toteutettavan tarkastuksen hyväksymistä,

- Kiinan kansantasavallan vientiä harjoittavien tuottajien osalta tieto siitä, aikovatko ne esittää markkinatalousasemaa koskevan hakemuksen tämän ilmoituksen 5 kohdan f) alakohdan mukaisesti.

Saadakseen vientiä harjoittavien tuottajien otoksen valinnan kannalta välttämättöminä pitämänsä tiedot komissio ottaa lisäksi yhteyttä asianomaisten maiden viranomaisiin sekä tiedossa oleviin viejiin ja niiden järjestöihin.

Muita asianomaisia osapuolia, jotka haluavat toimittaa otoksen valintaa koskevia tietoja, pyydetään ilmoittautumaan komissiolle ja toimittamaan tiedot 15 päivän kuluessa tämän ilmoituksen julkaisemispäivästä.

b) Otoksen lopullinen valinta

Komissio aikoo valita otoksen lopullisesti kuultuaan niitä asianomaisia osapuolia, jotka ovat ilmoittaneet haluavansa kuulua otokseen.

Otokseen kuuluvien yritysten on täytettävä kyselylomake ja toimittava yhteistyössä tarkastuskäynnin osalta.

Jos yhteistyö ei ole riittävää, komissio tekee päätelmänsä käytettävissä olevien tietojen perusteella perusasetuksen 17 artiklan 4 kohdan ja 18 artiklan mukaisesti.

c) Kyselylomakkeet

Saadakseen tutkimuksensa kannalta välttämättöminä pitämänsä tiedot komissio lähettää kyselylomakkeet yhteisön tuotannonalalle ja yhteisön tuottajia edustaville järjestöille, pyynnössä mainituille tuojille ja vientiä harjoittavien tuottajien ja tuojien järjestöille sekä asianomaisten maiden viranomaisille.

Kyselylomakkeet lähetetään kuitenkin asianomaisten maiden vientiä harjoittaville tuottajille vasta sen jälkeen, kun otokset on valittu lopullisesti.

Niiden asianomaisten maiden vientiä harjoittavien tuottajien, jotka tekevät yksilöllisen marginaalin vahvistamista koskevan hakemuksen perusasetuksen 17 artiklan 3 kohdan ja 9 artiklan 6 kohdan soveltamiseksi, on toimitettava asianmukaisesti täytetty kyselylomake tämän ilmoituksen 7 kohdan a) alakohdassa vahvistetussa yleisessä määräajassa. Näiden osapuolten on kuitenkin huomattava, että jos vientiä harjoittavista tuottajista tehdään otanta, komissio voi päättää olla vahvistamatta niille yksiköllistä marginaalia, jos se olisi tarpeettoman vaivalloista ja estäisi tutkimuksen loppuun saatamisen ajoissa. Vientiä harjoittavia tuottajia, jotka esittävät yksilöllisen marginaalin vahvistamista koskevan pyynnön, sekä tuojia pyydetään ottamaan viipymättä yhteyttä komissioon sen selvittämiseksi, onko ne mainittu pyynnössä. Jos niitä ei ole mainittu valituksessa, niiden on pyydettävä kyselylomake mahdollisimman pian ja viimeistään 15 päivän kuluessa tämän ilmoituksen julkaisemisesta Euroopan yhteisöjen virallisessa lehdessä, koska kaikki kyselylomakkeet on täytettävä ja palautettava tämän ilmoituksen 7 kohdan a) alakohdassa asetetussa määräajassa. Kyselylomakkeita koskeva pyyntö on toimitettava kirjallisena jäljempänä mainittuun osoitteeseen, ja siinä on oltava asianomaisen osapuolen nimi, osoite, sähköpostiosoite, puhelinnumero ja faksi- ja/tai teleksinumero. Kyselylomakeen voi vaihtoehtoisesti pyytää myös viejämaiden kansallisilta viranomaisilta.

d) Tietojen kerääminen ja osapuolten kuuleminen

Kaikkia asianomaisia osapuolia pyydetään esittämään näkökantansa kirjallisesti ja toimittamaan asiaa tukeva näyttö.

Komissio voi lisäksi kuulla asianomaisia osapuolia, mikäli ne pyytävät sitä kirjallisesti ja osoittavat, että niiden kuulemiseen on olemassa erityisiä syitä.

e) Kolmannen markkinatalousmaan valinta

Singaporea pidetään perusasetuksen 2 artiklan 7 kohdan mukaisesti sopivana kolmantena markkinatalousmaana normaaliarvon määrittämiseksi Kiinan kansantasavallan osalta. Tutkimuksen osapuolia pyydetään esittämään huomautuksensa tämän valinnan sopivuudesta jäljempänä 7 kohdan b) alakohdassa asetetussa erityisessä määräajassa.

f) Markkinatalousasema

Normaaliarvo vahvistetaan perusasetuksen 2 artiklan 7 kohdan b) alakohdan mukaisesti niiden Kiinan kansantasavallan vientiä harjoittavien tuottajien osalta, jotka väittävät toimivansa markkinatalousolosuhteissa, eli täyttävänsä perusasetuksen 2 artiklan 7 kohdan c) alakohdassa esitetyt vaatimukset, ja esittävät siitä riittävän näytön. Niiden vientiä harjoittavien tuottajien, jotka aikovat esittää tätä koskevan asianmukaisesti perustellun vaatimuksen, on tehtävä se jäljempänä 7 kohdan d) alakohdassa asetetussa erityisessä määräajassa. Komissio lähettää otoksen valinnan jälkeen lomakkeet tällaisten vaatimusten esittämistä varten niille Kiinan kansantasavallan tuotajille, jotka vievät kyseistä tuotetta.

6. Yhteisön etu

Päätöksen tekemiseksi siitä, onko yhteisön edun vastaista jatkaa voimassa olevien polkumyyntitoimenpiteiden voimassaoloa, pyynnön esittäneet yhteisön tuottajat, tuojat ja niitä edustavat järjestöt, edustavat käyttäjät ja kuluttajia edustavat järjestöt voivat tämän ilmoituksen 7 kohdan a) alakohdassa vahvistetussa yleisessä määräajassa ilmoittautua ja toimittaa komissiolle tietoja perusasetuksen 21 artiklan mukaisesti, edellyttäen että ne todistavat toimintansa ja tarkasteltavana olevan tuotteen välillä olevan objektiivisen yhteyden. Olisi huomattava, että tämän artiklan mukaisesti toimitetut tiedot otetaan huomioon ainoastaan, jos ne on tosiasiallisilla todisteilla osoitettu oikeiksi tietoja toimitettaessa.

7. Määräajat

Asianomaisten osapuolten on esitettävä kaikki seuraavien kohtien mukaiset huomautuksensa ja pyyntönsä kirjallisina (ei sähköisessä muodossa, ellei toisin ilmoiteta), ja niiden on oltava komission käytetävissä jäljempänä esitettyjen määräaikojen kuluessa.

a) Yleinen määräaika

Jollei toisin ole ilmoitettu, asianomaisten osapuolten on ilmoittauduttava, esitettävä näkökantansa kirjallisesti ja toimitettava tiedot 40 päivän kuluessa tämän ilmoituksen julkaisemisesta, jotta niiden huomautukset voidaan ottaa huomioon tutkimuksessa. Asianomaiset osapuolet voivat myös pyytää komissiolta saada tulla kuulluiksi samassa määräajassa. Kyseistä määräaikaa sovelletaan myös niihin asianomaisiin osapuoliin, jotka eivät ole komission tiedossa, mistä syystä on näiden osapuolten edun mukaista ottaa viipymättä yhteyttä komissioon.

b) Erityinen määräaika kolmannen markinatalousmaan valitsemiselle

Jos tutkimuksen osapuolet haluavat esittää huomautuksia siitä, onko Singapore, jota 5 kohdan e) alakohdassa esitetään kolmanneksi markkinatalousmaaksi normaaliarvon määrittämiseksi Kiinan kansantasavallan osalta, sopiva valinta tähän tarkoitukseen, niiden on toimitettava kyseiset huomautukset 10 päivän kuluessa tämän ilmoituksen julkaisemisesta.

c) Otantaa koskeva erityinen määräaika

Kaikki asianomaisten maiden vientiä harjoittavien tuottajien otosten valintaan vaikuttavat tiedot olisi toimitettava komissiolle 15 päivän kuluessa tämän ilmoituksen julkaisemispäivästä, koska komissio pyrkii kuulemaan niitä asianomaisia osapuolia, jotka ovat ilmoittaneet haluavansa kuulua otokseen sitä lopullisesti valittaessa, 21 päivän kuluessa tämän ilmoituksen julkaisemisesta.

d) Erityinen määräaika markkinatalousolosuhteiden osoittamiselle

Edellä 5 kohdan f) alakohdassa tarkoitetut markkinatalousolosuhteiden osoittamiseen liittyvät asianmukaisesti perustellut vaatimukset on toimitettava kirjallisina 21 päivän kuluessa otoksen valintapäivästä tai muun komission päättämän ajan kuluessa.

e) Komission osoite

Euroopan komissio Kauppapolitiikan pääosasto

Linjat C ja E

DM 24 - 8/3

Rue de la Loi/Wetstraat 200 B - 1049 Bruxelles/Brussel Faksi: (32-2) 295 65 05 Teleksi: COMEU B 21877

8. Yhteistyöstä kieltäytyminen

Jos asianomainen osapuoli kieltäytyy antamasta tai ei muutoin toimita tarvittavia tietoja määräajassa tai merkittävällä tavalla vaikeuttaa tutkimusta, päätelmät, jotka voivat olla myönteisiä tai kielteisiä, voidaan tehdä käytettävissä olevien tietojen perusteella perusasetuksen 18 artiklan mukaisesti.

Jos todetaan, että asianomainen osapuoli on toimittanut vääriä tai harhaanjohtavia tietoja, näitä tietoja ei oteta huomioon ja tällaisten tietojen sijasta voidaan käyttää käytettävissä olevia tietoja.

(1) EYVL C 278, 1.10.1999, s. 2.

(2) EYVL L 56, 6.3.1996, s. 1.

(3) EYVL L 128, 30.4.1998, s. 18.

(4) EYVL L 73, 1.4.1995, s. 3.

(5) EYVL L 324, 2.12.1998, s. 1.